প্রসেনজিৎ-দেবশ্রী কী ‘পরিণত প্রেম’ এর ছবি করতে চলেছেন! পরিচালক কে!

কলকাতা: পুরনো জুটিদের পর্দায় ফিরিয়ে আনতে বাঙালি দর্শকরা যথেষ্ট উৎসাহ দেখায়। ১৪ বছর পর ফিরে এসেছেন প্রসেনজিৎ-ঋতুপর্ণা জুটি(Prasenjit-Rituparna pair)। প্রায় ন’ বছর পর পর্দায় একসঙ্গে দেখা গেছে দেব-শুভশ্রীকে(Dev-Subhshree)। এবার আরেক পুরনো জুটিকে ফিরিয়ে আনার ইচ্ছে প্রকাশ করেছেন টলিউডের একসময়ের নায়ক-পরিচালক চিরঞ্জিত চক্রবর্তী(Chiranjit Chakraborty)। আর তাতেই বাংলা ছবির দর্শকরা যথেষ্ট উত্তেজিত। এই জুটি হলেন প্রসেনজিৎ চট্টোপাধ্যায় ও দেবশ্রী রায়(Prasenjit Chattopadhya-Debashree Roy)। তবে কী মান অভিমানের পালা শেষ!

আরও পড়ুন:ভিক্টোরিয়া মেমোরিয়াল হল প্রাঙ্গণে দুর্গারূপে ডোনা

প্রসঙ্গত, বেশ কয়েক বছর রিয়েল লাইফে দাম্পত্য জীবন যাপন করেছেন এই জুটি। সময়ের দিন যাপনে তারপর তাদের বিবাহবিচ্ছেদ হয়। পর্দায় একসঙ্গে তাদের আর দেখা যায়নি বহু কাল। তাই নতুন করে পুরনো স্মৃতিকে পর্দায় ফিরিয়ে আনার ইচ্ছে প্রকাশ করেছেন চিরঞ্জিত। ফোনে এমনটাই জানালেন তিনি। বললেন বাংলা ছবিতে পুরনো জুটি ফিরে আসলে ছবির ব্যবসায়িক সাফল্য ভালই হয়। দর্শকরা যথেষ্ট পছন্দ করে। তাই প্রসেনজিৎ-দেবশ্রী ফিরে আসতেই পারে। ক্যামেরার পিছনেই দেখা যাবে চিরঞ্জিত চক্রবর্তী ওরফে দীপককে। ফোনে চিরঞ্জিত জানালেন, ‘এ ব্যাপারে কথা এগোতে পারে তখনই যদি বুম্বা এই প্রসঙ্গে আমাকে ফোন করে। তবে দেবশ্রীকেও রাজি হতে হবে। তবে আমি মনে প্রাণে চাই পর্দায় এই জুটিকে ফিরিয়ে আনতে।’
চিরঞ্জিতের সঙ্গে এ ব্যাপারে প্রসেনজিতের কথা না হলেও তিনি জানিয়েছেন,’দীপকদা আমাদেরকে ছোটবেলা থেকে চেনেন। দীপকদার পরিচালনায় আমি কাজ করতে সব সময় চেয়েছি। দীপকদা যদি একটা ভালো পরিণত প্রেমের স্ক্রিপ্ট তৈরি করে। আমি পুরনো কথা ভুলে আবার দেবশ্রীর সঙ্গে কাজ করতে রাজি।’
খুব স্বাভাবিক কারণেই দেবশ্রীকে এই প্রস্তাবে রাজি করানোর ব্যাপারে চিরঞ্জিত অবশ্য কোন মন্তব্য করেননি। তবে তিনি বলেছেন যদি এটা হয় তবে সেটা ইন্ডাস্ট্রির জন্য ভালো হবে।
তবে দেবশ্রী একটু ভেবে বলেছেন, ‘আমি এখনই কিছু বলতে পারছি না। আমাকে একটু ভাবতে হবে।’ অর্থাৎ সরাসরি দেবশ্রী রায় ‘না’ বলেননি।
প্রসঙ্গত, প্রসেনজিৎ-দেবশ্রী জুটি বেশ কয়েক বছর আগে ‘অহংকার’ থেকে শুরু করে ‘আক্রোশ’,’দেবীবরণ’,’রক্তের স্বাদ’, ‘উনিশে এপ্রিল’ এর মতো সফল ছবিতে জুটি বেধেছিলেন। বহু বছর পর সম্প্রতি ‘শাস্ত্রী’ ছবিতে মিঠুন-দেবশ্রীকে জুটি বাঁধতে দেখেছেন দর্শকরা।